ТхьакIущынэ Аслъан спутник телеканалэу «Нарт-ТВ» зыфиIорэм ипащэхэм аIукIагъ »\n01.06.2010 – 11:38 - Натпресс\nАдыгэ Республикэм и Президентэу ТхьакIущынэ Аслъан Иорданием ит спутник телеканалэу «Нарт-ТВ» зыфиIорэм ипащэу Абыдэ Мэджыдэ, ащ игуадзэу Дэгъужьыкъо Мыхьамодэ, журналисткэу Анысэ Симэ тыгъуасэ аIукIагъ.\nЗигугъу къэтшIыгъэ лIыкIо купыр мэфэ заулэ хъугъэ тиреспубликэ къызыкIуагъэр. Непэрэ мафэхэм яхъулIэу адыгэхэм ящыIэкIэ-псэукIэ фэгъэхьыгъэ материалхэр журналистхэм агъэ¬хьазыры.\nНепэ адыгэхэм абзэ, якультурэ къаухъумэным ыкIи ащ хэхъоныгъэхэр рагъэшIыным пае анахьэу унаIэ зытебгъэтын фэе лъэныкъохэм бгъуитIур атегущыIагъ.\nИорданием щыпсэурэ адыгэхэм ацIэкIэ республикэм ипащэ хьакIэхэм сэлам фабэ къырахыгъ. Ахэм къызэрэхагъэ¬щыгъэм¬кIэ, непэ Адыгеим къыщыхъурэм ашIогъэшIэгъонэу тилъэпкъэгъухэр лъэплъэх. Анахьэу тилъэпкъ икультурэ, ыбзэ афэгъэхьыгъэ къэтынхэу «Нарт-ТВ»-м къыгъэхьазырхэрэм цIыфхэр ягуапэу зэреплъыхэрэр къаIуагъ. Ащ дакIоу тилъэпкъ ишэн-зэхэтыкIэхэм, тыбзэ, тикультурэ ябаиныгъэ дунаим щызэлъашIэныр пшъэрылъ шъхьаIэу зызэрэфагъэуцужьырэр журналистхэм къыхагъэщыгъ.\nТиреспубликэ щыпсэурэ адыгэхэм абзэ рыгущыIэнхэу, рытхэнхэу амалышIухэр яIэхэмэ, Иорданием щыпсэурэ тилъэпкъэгъухэр зэреджэщтхэ тхылъхэр, нэмыкI программэхэр икъу фэдизэу зэраIэкIэмылъхэр, ащкIэ бгъуитIур зэрэзэдэлэжьэн алъэкIыщтым къызэрэугъоигъэхэр атегущыIагъэх.\nГумэкIыгъоу къаIэтыгъэхэр дэгъэзыжьыгъэнхэм пае тилъэпкъэгъухэм амалэу щыIэмкIэ зэрадэIэпыIэщтхэр ыкIи ащкIэ непэ Адыгеим зи пэрыохъу зэрэщыщымыIэр ТхьакIущынэ Аслъан къыIуагъ. Iофыгъоу къэуцугъэхэм еплъыкIэу афыряIэр къыраIотыкIыгъ АР-м иминистрэхэу ЛIыхэсэ Мыхьамодэ, -Беданыкъо Рэмэзанэ, Нэтхъо Разыет, Чэмышъо Гъазый.\nДжащ фэдэу Адыгеим гъэхъагъэу иIэхэр дунаим щызэлъашIэнхэм пае республикэм, бизнесым афэгъэхьыгъэ рекламэхэр Нарт-ТВ»-м къытынхэм зэрэфэхьазырыр хьакIэхэм къаIуагъ. Ащ фэдэ екIолIакIэм республикэм ипащи дыригъэштагъ.\nОпубликовал administrator, 1-06-2010, 11:53. Просмотров: 1700\n– ТхьакIущынэ Аслъан Германием къикIыгъэ инвесторхэм аIук1агъ